Tom Hanks, Jared Leto ontvang ‘Razzie’-toekenningTom Hanks. (Foto: Michael Tran/AFP) Terwyl die room van die Amerikaanse vermaakbedryf tydens die 95ste Oscar-toekenningsgeleentheid Sondag vereer is, het die jaarlikse Golden Raspberry-toekennings Saterdag diegene wat nié so goed gevaar het nie, ook met “toekennings” beloon. Die Netflix-biografiese rolprent, Blonde, Jared Leto se Morbius, en Tom Hanks as Colonel Tom Parker in Elvis het elkeen onderskeidelik twee pryse ingeoes. Disney se Pinocchio het ook ’n toekenning ontvang en Good Mourning is as die rolprent met die slegste regie aangewys. Dié geleentheid, beter bekend as die “Razzies”, het in 1981 vir die eerste keer plaasgevind en dien as ’n parodie van ander, gesogte toekenningsgeleenthede. Pryse vir die slegste akteurs, aktrises, rolprente en regisseurs word aan onlangse uitreikings in die vermaakbedryf toegeken. Lede van die Golden Raspberry-toekenningsorganisasie strek oor 19 lande en bestaan uit honderde lede. Tom Green, Halle Berry en Sandra Bullock is maar van die regisseurs en aktrises wat deur die jare nie net gewen het nie, maar hul toekennings aanvaar het. Ryan Kiera Armstrong. (Foto: Frazer Harrison/Getty Images) Die “Razzies” het egter vanjaar talle klagtes, insluitend dié van die aktrise en aanbieder, Drew Barrymore, ontvang nadat hulle Ryan Kiera Armstrong, ŉ 12-jarige aktrise, vir haar rol in Firestarter benoem het. “Sy kon nie ’n liefliker mens gewees het nie,” het Drew tydens ’n gesprek op die oggend-geselsprogram, CBS Mornings, gesê. “Sy is jonger, dit is gelykstaande daaraan om geboelie te word. Jy moet versigtig wees hoe jy met en van mense praat, omdat dit ander mense aanmoedig om deel van daardie gesprek te word.” John Wilson, die uitvoerende hoof van die organisasie, het ’n verklaring uitgereik om jammer te sê. Hy het ook die reëls van die kompetisie verander sodat benoemings voortaan net aan mense ouer as 18 gegee word. Die organisasie het daarom ook hulself as die wenners van die slegste aktrise-kategorie, waarin Ryan aanvanklik benoem is, aangewys. “Ons glo dat ’n openbare verskoning aan mejuffrou Armstrong gemaak moet word, en wil graag sê dat ons spyt is oor die seer wat sy weens ons besluite ervaar het,” het John in ’n verklaring oor die voorval geskryf. “Ons het nooit bedoel om iemand se loopbaan te vertrap nie. Ons almal maak foute, ons daarby ingesluit. “Dis juis waarom ons ’n ‘Redeemer’-toekenning het.” Dié toekenning is vanjaar deur Colin Farrell gewen, nadat hy in 2004 benoem is as die slegste akteur, en vanjaar ŉ Oscar-voorloper was.